"רולינג סטון" מתנער, "מונוקל" מתגלגל, "לוס-אנגלס טיימס" מצפצף, אל-קעידה לא שמע על משבר העיתונות המודפסת, ועוד חדשות תקשורת מהרשת העולמית
 אחרי תקופה לא קצרה שהמגזין "רולינג סטון" מדרדר את עצמו בעקביות אל תהום של אי-רלבנטיות, התפרסם בו בשבוע שעבר ראיון מקיף ומפתיע עם מפקד הצבא האמריקאי באפגניסטן, שגרם לנשיא אובמה להתחרפן ולהדיח את הגנרל מתפקידו. מייקל הייסטינגס, שחתום על הכתבה הנפיצה, מודה שממש לא ציפה שתעורר תגובות עזות כל-כך, גרמי פיטרס מה"ניו-יורק טיימס" מספר כיצד הצליח הייסטינגס לתפוס עם איש הצבא הבכיר שיחה כה גלויה, ודייוויד קאר כותב על הטירוף נעדר האתיקה שאחז בגורמי החדשות האינטרנטיים לאחר שהתברר שהכתבה של "רולינג סטון" כלל אינה מופיעה ברשת.       למרות הביקורת הקולנית שנשמעה בפעם הקודמת, שב "לוס-אנגלס טיימס" ומעניק את העמוד הראשון שלו למחלקה המסחרית.  הכירו את טיילר ברולה, המייסד והעורך של מגזין האלפיון הגלובלי "מונוקל". כתב-העת המסוגנן (והיקר) של ברולה נולד לפני שלוש שנים, וכיום מדובר באחד ממיזמי הפרינט היחידים בעולם שרק הולכים וצוברים תאוצה. איך הוא עושה את זה?  המוסד הצרפתי "לה-מונד" מצא את הישועה בזכות שלושה אנשי עסקים שהתברכו בכיסים עמוקים.  הסופרת מולי רינגל זכתה בפרס הספרותי על-שם אדוארד גורג בולוור-לייטון, שניתן למשפט הפתיחה הגרוע ביותר של רומן בדיוני (בולוור-לייטון זכה לכבוד המפוקפק בזכות משפט הפתיחה שכתב ל"פול קליפורד", רומן שלו מ-1830: "היה זה לילה חשוך וסוער"). את המשפט הכושל של רינגל תוכלו לקרוא כאן.  ארגון הטרור הבינלאומי אל-קעידה החל להוציא לאור כתב-עת באנגלית. בין הכתבות: "כך תוכלו להכין פצצה במטבח של אמא שלכם". אני לא ממציא את זה.  הסופר והעיתונאי הזחוח כריסטופר היצנס, שבילה את השנים האחרונות בהוקעתו של אלוהים, גילה שיש לו סרטן. שוב מסתבר שיש אלים בלי הומור.  העורך של המגזין "פילדלפיה" פוטר לאחר שהעניק לעובדת שלו בבדיחות הדעת תמונה ממוסגרת של הגידול שהוצא משק אשכיו. שוב מסתבר שיש אנשים בלי הומור.  אחרי 25 שנה בתפקיד, מנחה הטוק-שואו הוותיק והמרדים לארי קינג הולך הביתה. כאן תוכלו לצפות בכמה מהרגעים הגדולים שלו.  האם גון סטוסל הוא הגלן בק החדש?  אף שהרווחים מתוכן שיווקי בארצות-הברית רשמו ירידה קלה בשנה האחרונה, המומחים חוזים שהפרסום הסמוי רק ימשיך לשטוף לנו את המוח, וביתר שאת.  עיתונאי של ה"סנדיי מירור" הבריטי נעצר בדרום-אפריקה לאחר ששלח אוהד אנגלי להסתנן לחדר ההלבשה של הנבחרת במהלך משחקה המבאס מול אלגיריה.  המונדיאל אמנם טרם תם, אך כבר עכשיו נראה שהזוכה הגדולה היא אדידס, שעל-פי מחקרי שיווק שונים הצליחה להביס במהלך הטורניר את יריבתה הוותיקה נייקי.  חברת בריטיש-פטרוליום, האחראית הבלעדית לדליפה הענקית במפרץ מקסיקו, עושה כל שביכולתה להגביל את הסיקור התקשורתי של האירוע הטרגי.  עיתונאי מקסיקני ואשתו נרצחו בביתם, והעלו את מספר העיתונאים שנרצחו השנה במקסיקו לשבעה.  כך משכתבים הסינים את ההיסטוריה.  העיתונאי העיראקי שהשליך את נעליו על הנשיא בוש מתוודה בבלוג שלו שתיכנן את המעשה במשך שנים.